LAUSUNTO

15.5.2006

Oikeusministeriö
PL 25
00023 VALTIONEUVOSTO

Viite 	Oikeusministeriön lausuntopyyntö 6.3.2006 (OM 4/41/2004) sähköistä kiinteistönvaihdantaa selvittävän toimikunnan loppumietinnöstä (2006:1)

Asia 		Suomen Lakimiesliitto – Finlands Juristförbund ry:n lausunto

Viitekirjeessä pyydettynä lausuntonaan Suomen Lakimiesliitto – Finlands Juristförbund ry esittää seuraavaa:

Lakimiesliitto korostaa, että sähköisen kiinteistönvaihdannan järjestelmän turvallisuuteen on kiinnitettävä erityisen suurta huomiota. Sujuvan ja vaivattoman kaupankäynnin etuja ei tulisi painottaa liiallisesti suhteessa käyttöturvallisuuteen. Järjestelmän mahdolliset tietoturvaongelmat nähdään mietinnössä kovin suppeasti, lähinnä allekirjoittajan henkilöllisyyden toteamisena. Kyse on kuitenkin paljon laajemmasta aineellisoikeudellisesta ongelmasta, kuten kaupantekijän oikeustoimikelpoisuudesta, sopimustahtojen yhtymisestä ja kaikkien ehtojen harkinnasta. Esitetyssä järjestelmässä ei pystytä enää kontrolloimaan kaupan syntyolosuhteita. Nykyisin kaupanvahvistaja voi ainakin päällisin puolin todeta, ovatko esim. oikeustoimikelpoisuuden edellytykset käsillä.

Lakimiesliitto katsoo, että suurta luotettavuutta nauttivan kiinteistöjärjestelmämme tulee säilyä edelleenkin luotettavana. Jotta sähköinen kaupankäyntijärjestelmä voitaisiin hyväksyä, sen olisi toimittava hyvin ja se ei saisi olla

käyttäjälle liian monimutkainen. Jo sähköisen kauppakirjan luonnosvaiheessa tulisi kiinnittää huomiota siihen, että kauppaan on todella osapuolten tahto. Järjestelmän olisi turvattava se, että myös muista kuin ns. standardiehtoja saadaan vaivattomasti lisättyä luonnokseen ja että myös liitteitä, kuten kuntokartoituksia ym., voitaisiin ottaa sähköisiin luonnoksiin mukaan. Järjestelmän tulisi myös olla suojattu mahdollisten väärinkäytösten varalta. Siirtymäajan tulisi olla riittävä ja järjestelmän hyvin testattu, ennen kun se otetaan yleiseen käyttöön.

Lakimiesliiton mielestä työryhmä ei ole riittävästi selvittänyt sellaisia vaihtoehtoja, joissa kaupan osapuolten turvallisuus voitaisiin taata nyt esitettyä järjestelmää, jossa sähköisen kauppakirjan voisi tehdä kuka tahansa, paremmin. Tällaisena lisäselvityksen arvoisena vaihtoehtona voitaisiin ajatella esimerkiksi järjestelmää, jossa kaupanvahvistajajärjestelmä säilytettäisiin, mutta saannon kirjaaminen voisi tapahtua sähköisesti kaupanvahvistajan myötävaikutuksin.

SUOMEN LAKIMIESLIITTO – FINLANDS JURISTFÖRBUND RY

Jorma Tilander
toiminnanjohtaja